En grov voldssag udspillede sig i nat på Vesterbro, København. Uvist af hvilken grund var der ballade på Oehlenschlægersgade ud for nummer 39, hvor en mand under en voldsepisode fik stukket det ene øje ud med en støttefod.

Ved episoden blev øjet så slemt læderet, at det efterfølgende måtte bortopereres - det kom frem ved et grundlovsforhør holdt ved middagstid i Københavns Dommervagt.

Her var blev to mænd fremstillet og sigtet i forbindelse med den pågældende sag. Begge nægter sig skyldige.

Både den sigtede duo og offeret har indvandrerbaggrund.

De to sigtede - en 20-årig og en 18-årig - var begge iklædt lyseblå papirkeddeldragter, da de blev ført ind.

Herefter oplæste anklageren sigtelsen. Af den fremgik det, at episoden fandt sted i nat kort før kl. 01, og at den sigtede duo var sammen med en indtil videre ukendt medgerningsmand.

På den baggrund udbad anklageren sig dørlukning for resten af grundlovsforhøret, hvilket dommeren gav ham medhold i.

Hvad, de to sigtede derfor måtte have forklaret, kendes derfor ikke.

Men ved grundlovsforhørets slutning blev begge varetægtsfængslet i foreløbigt 25 dage.